יצחק נגרקר

יצחק נגרקר (נולד ב-1952) הוא איש צבא בדימוס שלחם במלחמת יום הכיפורים כטען-קשר בדרגת רב-טוראי בחטיבה 188 של חיל השריון. הוא נפל בשבי הסורי במעשה גבורה במטרה להציל את החיילים שהסתתרו בבונקר שבתל סאקי ברמת הגולן, בעת שהיו תחת אש כבדה וניתנה הוראה ממפקד מוצב תל סאקי, מנחם אנסבכר: "מי שיכול לצאת ולהגיד שאנחנו נכנעים - שיצא".

נגרקר התחמק משני צרורות של החיילים הסורים ונלקח בשבי. משום שלבש סרבל חסין אש, הסורים טעו וחשבו שהוא טייס.

== ביוגרפיה ==
נגרקר גדל ביבנה למשפחת עולים מהודו. גויס לחיל השריון ושירת כטען-קשר בגדוד 74 של חטיבה 188 (פלוגה ו). בתחילת מלחמת יום הכיפורים הייתה החטיבה ברמת הגולן ולחמה מול כוחות סוריים גדולים.

=== הנפילה בשבי ===
ב-7 באוקטובר 1973, בסיומו של קרב תל סאקי, היו תחת אש כבדה בתוך הבונקר בתל סאקי כ-30 לוחמי צה"ל, ולאחר שספגו אש כבדה ניתנה הוראה ממפקד מוצב תל סאקי מנחם אנסבכר: ״מי שיכול לצאת ולהגיד שאנחנו נכנעים - שיצא״.

נגרקר היה היחידי שעמד (בשעה ששאר החיילים נפגעו מהאש שהייתה סביבם ולא היו מסוגלים לעמוד) ויצא החוצה אל עבר שני חיילים סורים, שניסו לירות בו אך יצחק התחמק בהם ע״י כך שהטה את גופו לצד ואחורה. כששאלו אותו כמה אנשים יש בבונקר, סימן להם עם היד שהם היו ארבעה (כמספר האנשים הדרושים לתפעול טנק), שלושה מתו והוא היחידי שנותר. כששמו לב לסרבל חסין האש שלו, הם חשבו שהוא טייס, והחליטו לקחת אותו בשבי, מבלי לבדוק האם הוא דובר אמת, ובכך ניצלו חיי כל החיילים ששהו בתוך הבונקר בתל סאקי.

=== השבי והחזרה הביתה ===
יצחק נגרקר שהה בשבי הסורי כשמונה חודשים, במהלכם עבר חקירות ועינויים. הוא שוחרר ב 6 ביוני 1974, במסגרת חילופי שבויים.

כעבור כמה חודשים בשבי, הצטרף לכלל השבויים בכלא אל מאזה שבדמשק יעקב אריאל (אחרי שהות ארוכה בצינוק) אותו חבש יצחק בניגוד לפקודה שקיבל בבוקר ה-7 באוקטובר באזור תל סאקי לאחר שיעקב נפגע בבטנו מארטילריה. יעקב ויצחק זיהו אחד את השני בשבי ואחרי שיצחק שאל על הלוחמים בבונקר יעקב אמר שהלוחמים בבונקר נהרגו.

יצחק היה בחששות איומות והרגשת כישלון לקראת הנחיתה בארץ, כי היה בטוח שכל הלוחמים בבונקר תל סאקי מתו, והוא כביכול לא הקשיב לפקודתו של סגן מנחם אנסבכר משום שיצא מהבונקר והסגיר עצמו ולא אמר לסורים שכל יושבי הבונקר נכנעים. 

מטוס השבויים נחת בשדה התעופה בן-גוריון ויצחק פגש את המשפחה שהגיעה לשדה ועבר חקירה קצרה. כאשר ניגש למוניות שהוקצו למשפחה פנה אליו לייזי אגסי ובישר לנגרקר שכל הלוחמים ניצלו בזכותו, וכולם מחכים לו לחאפלה שאנסבכר הבטיח לערוך כשהיו בבונקר.

== חיים אישיים ==
יצחק נגרקר נשוי לאילנה, ילידת הודו (מובאי), עלתה לארץ עם משפחתה וגדלה בדימונה, ולהם ארבעה בנים. לבנם הבכור אשר נולד כשנה לאחר חזרתו מהשבי העניקו את השם יואב על שמו של מפקדו של יצחק יואב יקיר שנהרג בקרבות הבלימה של מלחמת יום הכיפורים. יצחק ואילנה מתגוררים בקצרין שברמת הגולן.

== ספרות ==
בספטמבר 2014 יצא לאור בהוצאת עם עובד הספר "[https://www.am-oved.co.il/%D7%A2%D7%9D_%D7%A2%D7%9F%D7%91%D7%93_%D7%91%D7%A7%D7%A8%D7%91_%D7%95%D7%91%D7%A9%D7%91%D7%99 בקרב ובשבי]" - רומן גרפי של אלעד שובל ודותן גולדווסר, המגולל את סיפורו של יצחק נגרקר מן הקרב ומן השבי הסורי.

יצחק נגרקר מוזכר בעוד שני ספרים:
* אבירם ברקאי, על בלימה: סיפורה של חטיבה 188 במלחמת יום כיפור, ספרית מעריב.
* יעקב אריאל, הדרך לדמשק, הוצאת עם עובד - סיפורו של השבוי יעקב אריאל, אותו יצחק נגרקר הציל כשחבש אותו בתחבושתו האישית בזמן קרב.

== הרצאות ==
יצחק נגרקר עם טוהר נחמן בצילומי הפרק לבלוג "טוהר מגלה את ישראל"
יצחק נגרקר פעיל מאוד, נמצא באנדרטת תל סאקי לא מעט, ומעביר הרבה מאוד הרצאות ומורשת קרב לקבוצות שונות במטרה להעביר הלאה את סיפורו, וסיפורם של חבריו לנשק - אלו החיים ואלו שלא.

==קישורים חיצוניים==
* 
* [https://www.kippurim.co.il/%D7%A1%D7%99%D7%A4%D7%95%D7%A8%D7%99%D7%9D/%D7%91%D7%A7%D7%A8%D7%91-%D7%95%D7%91%D7%A9%D7%91%D7%99 יצחק נגרקר], באתר "כיפורים"
* [https://www.youtube.com/watch?v=t0jJS-sH4Mo&t=2718s יצחק נגרקר מספר על הקרב בתל סאקי במלחמת יום הכיפורים], בערוץ יוטיוב ״טוהר מגלה את ישראל״
* יוטיוב - קרבות הבלימה של מחלקת שריון מיומנת בחטיבה 188, חזית סורית במלחמת יום הכיפורים :: בקרב ובשבי - [https://youtu.be/1sW4shCmOKU קישור לסרט].
* [https://youtu.be/cY958q7SYXI?si=N5fsWvwKpaXiq-Ye הסיפור המלא של יצחק נגרקר] 
* מתוך ארכיון צה"ל: הקלטת שחזור קרב תל סאקי שנערכה בספטמבר 1976 עבור תוכנית גלי צה"ל. [https://yomkipurwar.mod.gov.il/events/Pages/eventItem.aspx?itemid=4250312-tapes הקלטה מלאה] | התייחסות של המשחזרים ליציאה של יצחק מהבונקר ([https://youtube.com/shorts/mP1kNwuzwiQ?si=jRzhf2lZxL1TLW6J קישוב ליוטיוב])

קטגוריה:מלחמת יום הכיפורים: קרבות
קטגוריה:שבויי צה"ל במלחמת יום הכיפורים
קטגוריה:ישראלים שנולדו ב-1952